II

KEHOTTAA KOMISSIOTA panemaan täytäntöön strategian, jolla on kolme keskeistä tavoitetta, ja tässä yhteydessä erityisesti 1. jatkamaan kuluttajapolitiikkaansa, joka on suuntautunut markkinoiden avoimuuteen ja sisämarkkinoiden kapasiteetin vahvistamiseen kuluttajien odotusten täyttämiseksi. Kuluttajapolitiikalla, jolla pyritään tehokkaisiin markkinoihin, edistetään kasvua ja työllisyyttä sekä lisätään kuluttajien hyvinvointia, 2. asettamaan etusijalle korkeatasoisen kuluttajansuojan, kuluttajien valinnanvaran ja markkinoillepääsyn yhteisössä ja näin ollen varmistamaan kuluttajien luottamuksen rajatylittäviin ostoihin ja sopimuksiin sekä kiinnittämään erityistä huomiota kuluttajapolitiikan ja kuluttajansuojatoimenpiteiden kehittämiseen palvelujen alalla, 3. varmistamaan toiminnallisten tavoitteiden johdonmukaisuuden kuluttajapolitiikkaa koskevasta yhteisön toimintaohjelmasta (2007–2013) 18 päivänä joulukuuta 2006 tehdyn Euroopan parlamentin ja neuvoston päätöksen N:o 1926/2006/EY (2) pohjana olevien tavoitteiden kanssa, 4. edistämään kuluttajien etuja ja turvaamaan ne entistä globaalimmassa maailmassa sekä edistämään niitä kansainvälisten suhteiden alalla ja kansainvälisin sopimuksin. 5. tarkastelemaan uudelleen kuluttajansuojaa koskevaa yhteisön säännöstöä tavoitteena yksinkertaistaminen, uudenaikaistaminen, parempi sääntely, olemassa olevien epäjohdonmukaisuuksien poistaminen ja uusien tekniikoiden vaatimusten noudattaminen ottaen asianmukaisesti huomioon Euroopan yhteisön perustamissopimuksen 5 artiklassa tarkoitetun toissijaisuusperiaatteen; sekä esittämään tarvittaessa ja kuluttajansuojaa koskevan yhteisön säännöstön tarkistamista koskevan vihreän kirjan osalta järjestettyjen kuulemisten tulokset huomioon ottaen ehdotuksia kyseisen säännöstön mukauttamiseksi asianmukaisesti edellyttäen, että kyseisillä oikeuksilla ja velvollisuuksilla varmistetaan kuluttajansuojan korkea taso ja parannetaan sisämarkkinoiden toimintaa, 6. tarkastelemaan, missä itsesääntely- ja yhteissääntelymekanismit saattaisivat täydentää olemassa olevaa lainsäädäntöä, 7. tukemaan kattavaa kuluttajaan keskittyvää tutkimusta, arvioimaan markkinoiden toimintaa sekä kuluttajien odotuksia ja käyttäytymistä, luomaan kuluttajapolitiikan ohjausta ja arviointia varten kuluttajaan keskittyviä seurantamenettelyjä ja kehittämään alan asiantuntemuksen pohjalta sopivia indikaattoreita, 8. tukemaan toimielinten välistä yhteistyötä kuluttajalainsäädännön ja tuoteturvallisuutta koskevan lainsäädännön vahvistamiseksi, edistämään niiden verkkotoimintoja, kehittämään edelleen tietojärjestelmiä ja laajentamaan EU:n ja kolmansien maiden välistä keskinäistä hallinnollista yhteistyötä koskevien kansainvälisten sopimusten soveltamisalaa, 9. seuraamaan jatkuvasti nykyisten, vähimmäistakuita vaihtoehtoisia riidanratkaisumenettelyitä varten sisältävien suositusten tehokkuutta, ja toimimaan niissä esitettyjen periaatteiden laajemman soveltamisen ja vahvistamisen edistämiseksi sekä varmistamaan paremman keskinäisen yhteyden nykyisten vaihtoehtoisten riidanratkaisumenettelyiden välillä ja tiedottamaan paremmin olemassa olevista tietovälineistä, 10. harkitsemaan huolellisesti kollektiivisia oikeussuojakeinoja ja esittämään käynnissä olevien tutkimusten tulokset mahdollista ehdotusta tai toimintaa silmällä pitäen, 11. kiinnittämään erityistä huomiota tarvittavaan kuluttajansuojaan, valinnanvaraan ja sopivuuteen rahoituspalvelujen sisämarkkinoiden toteutumisessa ottaen huomioon rahoitustuotteita koskevien päätösten ratkaisevan merkityksen kuluttajille, esimerkiksi eläketurvan saamisen tai kiinteistörahoituksen osalta, 12. painottamaan enemmän perusteellisia vaikutusarviointeja kaikissa politiikoissa, jotka vaikuttavat kuluttajien pitkän aikavälin etuihin, 13. lisäämään asianomaisten kuluttajapolitiikan sidosryhmien osallistumista kuulemisiin, joita järjestetään muiden yhteisön politiikkojen puitteissa ehdotuksista, joilla on merkittäviä vaikutuksia kuluttajien kannalta.